2ประกันยันมีเงินจ่าย‘ค่าเคลม’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

ลิเบอร์ตี้ฟินันซ่าแจงลูกค้าสภาพคล่องล้น ลุ้นคปภ.ผ่านแผนฟื้นฟูเดือนนี้
โพสต์ทูเดย์ — ลิเบอร์ตี้ฟินันซ่า วิ่งวุ่นเร่งส่งแผนเพิ่มทุนใหม่ การันตีคุ้มครองลูกค้าเดิมทุกกรมธรรม์
นายกฤตภาส สินศุภสว่าง ผู้ช่วยกรรมการผู้จัดการ บริษัท ลิเบอร์ตี้ประกันภัย เปิดเผยว่า บริษัทยังคงให้การดูแลลูกค้าตามปกติ และขณะนี้อยู่ระหว่างทำความเข้าใจกับตัวแทนถึงคำสั่งห้ามขยายกิจการของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) โดยเน้นย้ำว่าบริษัทอยู่ในช่วงของการทำแผนฟื้นฟูกิจการ
แหล่งข่าวจากบริษัท ลิเบอร์ตี้ประกันภัย เปิดเผยว่า บริษัทมีกรมธรรม์ประมาณ 4 หมื่นฉบับที่ยังให้บริการสินไหมตามปกติ โดยมีสินทรัพย์มากกว่าหนี้สิน เพราะได้ลดขนาดธุรกิจมาอย่างต่อเนื่อง และอยู่ระหว่างการเสนอขายทรัพย์สินที่คปภ. ไม่คำนวณเป็นเงินกองทุน หากขายได้ปัญหาเงินกองทุนก็จบ
อย่างไรก็ตาม อีกทางหนึ่งก็อยู่ระหว่างการเจรจากับผู้ร่วมทุนรายใหม่ ซึ่งมีความคืบหน้าประมาณ 70% โดยทางคปภ. ระบุให้บริษัทต้องทำการเพิ่มทุนใหม่ 134.72 ล้านบาท เท่ากับจำนวนเงินกองทุนที่ขาดในขณะนี้ โดยจะส่งแผนฟื้นฟูให้คปภ. สิ้นเดือนนี้
นายรณพิทย์ หัสดินทร ณ อยุธยา ผู้ช่วยกรรมการผู้จัดการใหญ่ บริษัท ฟินันซ่าประกันชีวิต กล่าวว่า บริษัทได้ส่งแผนฟื้นฟูให้คปภ. พิจารณาเมื่อวันที่ 18 ก.พ. โดยเสนอเพิ่มทุนอีก 1,600 ล้านบาท แบ่งเป็นการเพิ่มทุนจากหลักทรัพย์ของบริษัทและผู้ถือหุ้น ซึ่งเป็นที่ดิน 1,100 ล้านบาท และเงินสดจากธนาคารอิสลามแห่งประเทศไทยอีก 500 ล้านบาท คาดว่าในสัปดาห์หน้าจะได้รับคำตอบจากคปภ. หากอนุมัติจะทำให้เงินกองทุนเกินอยู่ 500 ล้านบาท และกลับมาทำธุรกิจปกติได้
อย่างไรก็ตาม ปัญหาอยู่ที่ว่าคปภ. จะผ่อนปรนให้บริษัทนำหลักทรัพย์มาแปลงเป็นเงินเพิ่มทุนได้หรือไม่ เนื่องจากตามกฎหมายการเพิ่มทุนต้องเป็นเงินสดเท่านั้น 
“ถ้าไม่พร้อมเรื่องเงินสด ก็น่าจะดูเรื่องหลักทรัพย์ได้ เพราะที่จริงเราก็ไม่ได้ขาดสภาพคล่อง ยังมีหมุนเวียนอยู่ประมาณ 2,000 ล้านบาท ลูกค้าจึงไม่ได้รับผลกระทบ และที่ผ่านมาเราเองก็ไม่เคยมีปัญหาเรื่องประวิงเวลาจ่ายค่าสินไหม ซึ่งก็คงต้องขึ้นอยู่กับคปภ. ว่าจะมองถึงตรงนี้หรือไม่ ซึ่งหากคปภ. ไม่ผ่านแผนให้ ก็คงต้องว่ากันอีกที” นายรณพิทย์ กล่าว การดำเนินธุรกิจก็ต้องพิจารณาด้วยว่าผู้ประกอบการพร้อมเรื่องเงินสดหรือไม่ 
แหล่งข่าวจากคปภ. เปิดเผยว่า การพิจารณาแผนฟื้นฟูของทั้งสองบริษัทจะเสร็จสิ้นในวันที่ 26 ก.พ.นี้
นายพนัส ธีรวณิชย์กุล ผู้อำนวยการใหญ่ บริษัท กรุงเทพประกันภัย เชื่อว่า ลูกค้าทั้งในส่วนของบริษัท ลิเบอร์ตี้ประกันภัย และบริษัทประกันภัยอื่นคงไม่ได้รับผลกระทบ เพราะยังได้รับความคุ้มครองตามเงื่อนไขกรมธรรม์เดิมทุกอย่าง เพียงแต่ทางคปภ. ต้องเข้ามาดูแลอย่างใกล้ชิดไม่ให้เกิดเหตุการณ์ค้างจ่ายค่าสินไหมเกิดขึ้นเท่านั้น
นายชลัช โรจนสุขสกุล นายกสมาคมสหมิตรการซ่อมรถยนต์แห่งประเทศไทย กล่าวว่า ในส่วนของอู่สมาชิกนั้น ส่วนใหญ่ไม่ได้รับซ่อมรถให้กับลูกค้าของบริษัท ลิเบอร์ตี้ประกันภัย มานานแล้ว หลังจากได้ประสบการณ์จากบริษัท สัมพันธ์ประกันภัย ที่ถูกคปภ. สั่งปิดกิจการไปและมีหนี้ค่าซ่อมค้างเป็นจำนวนมากดังนั้นจึงทำให้อู่สมาชิกต้องเฝ้าระมัดระวังบริษัทประกันภัยที่ไม่มีคุณภาพและไม่ให้ราคาค่าซ่อมที่เป็นธรรมกับอู่สมาชิก